REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/442-15

4. novembar 2015. godine

B e o g r a d

 Z A P I S N I K

 35. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 3. NOVEMBRA 2015. GODINE

Sednica je počela u 9,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Zoran Antić, Milan Kovačević, Miodrag Nikolić, Žarko Bogatinović, Milija Miletić, Marjana Maraš, Velimir Stanojević, Arpad Fremond kao i Vladan Milošević, Dejan Nektarijević i Nadica Nikolić Tanasijević, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Đorđe Stojšić, Goran Ćirić, Jovan Marković, Milan Korać, Dušan Petrović i Sabina Dazdarević.

Sednici su prisustvovali i narodni poslanici: Milan Novaković i Dragan Jovanović.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: prof. dr Snežana Bogosavljević Bošković, ministar, Mladen Mladenović, v.d. pomoćnik ministra Sektora za pravne i normativne poslove i Milan Ćuprić, šef Odseka za biljnu proizvodnju i preradu biljnih proizvoda kao i predstavnici sredstava javnog informisanja.

Pre prelaska na razmatranje prve tačke dnevnog reda usvojeni su, jednoglasno, zapisnici 29. i 30. sednice Odbora, koje su održane 8. septembra i 18. septembra 2015. godine, u tekstu u kome su i predložene.

Većinom glasova usvojen je sledeći

 D n e v n i r e d

1. Razmatranje Predloga zakona o jakim alkoholnim pićima, u načelu, koji je podnela Vlada( broj 320-2624/15 od 15. oktobra 2015. godine) ;
2. Razno .

Prva tačka dnevnog reda **– Razmatranje Predloga zakona o jakim alkoholnim pićima, u načelu, koji je podnela Vlada( broj 320-2624/15 od 15. oktobra 2015. godine)**

U uvodnim napomenama, prof. dr Snežana Bogosavljević Bošković je istakla osnovne razloge za donošenje novog Zakona, kojim se oblast jakih alkoholnih pića reguliše. Ova oblast je regulisana Zakonom iz 2009. godine koji tretira rakije i alkoholna pića, međutim kako je nnaglašeno njegove odredbe koče razvoj ove oblasti. Po njenim rečima, osnovna slabost postojećeg Zakona je to što većina proizvođača nije registrovana, tako da njihovi proizvodni viškovi nisu bili legalno u prometu. Do 2009. godine je bilo registrovano preko 2000 proizvođača rakije i alkoholnih pića, a sa usvajanjem Zakona iz 2009. godine taj broj se smanjio na 369 prozvođača. Osnovni cilj Predloga zakona je da se liberalizuje proces registracije, kao i da se omogući fizičkim licima da svoje viškove legalno plasiraju na tržište. Takođe, cilj je jačanje malih poljoprivrednih gazdinstava i njihova registracija za proizvodnju pića, kao i podsticaj proizvodnje voća, imajući u vidu da je u Srbiji pod voćnim zasadima 170.000 ha od čega je oko 50% zasad šljive, koja se u velikoj meri prerađuje u razne vrste rakija, čime će i ova proizvodnja biti verifikovana. Predlog zakona je usklađen sa evropskim standardima i zakonodavstvom, predviđa uvođenje kategorizacije jakih alkoholnih pića, kojih će biti 47, kao i deklaraciju u skladu sa evropskom regulativom. Novina koju ovaj Predlog zakona donosi jeste i jasna procedura zaštite oznaka geografskog porekla, a koji će kasnije biti uvod i za zaštitu oznaka geografskog porekla srpskih rakija, pre svega na tržištu EU.

Milan Ćuprić, šef Odseka je rekao da se u skladu sa novim potrebama pristupilo izradi novog Zakona. Ciljevi novog Zakona su da se umanje troškovi proizvodnje, poveća konkurentnost i broj registrovanih proizvođača, smanji sivo tržište rakije, reguliše procedura zaštite geografske oznake, omogući saradnja registrovanih proizvođača i fizičkih lica, olakša razvoj i investicije u sektoru.

U diskusiji su učestvovali narodni poslanici: Marijan Rističević, Dragan Jovanović, Vladan Milošević, Milija Miletić, Miodrag Nikolić i Milan Kovačević.

Odbor je većinom glasova (11 za), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

 I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o jakim alkoholnim pićima, u načelu.

 Za izvestioca Odbora na sednici Narodne skupštine određen je Marijan Rističević, predsednik Odbora.

Druga tačka dnevnog reda - **Razno**

Marijan Rističević je upoznao članove Odbora sa pozivom za učešće na Interparlamentarnom seminaru „Reforma Zajedničke poljoprivredne politike iz 2013. godine: Implikacije za zemlje proširenja“ u Briselu, Kraljevina Belgija, 9. decembra 2015. godine. Seminar organizuje Evropski parlament i Odbor za poljoprivredu EP u okviru Programa podrške EP za parlamente zemalja proširenja. Predlog Odbora za evropske integracije je da na seminaru učestvuju dva člana Odbora za evropske integracije i dva člana Odbora za poljoprivredu, šumarstvo i vodoprivredu.

Pošto drugih pitanja i predloga nije bilo, sednica je zaključena u 10,10 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević